10 วิธีเพื่อประหยัดรายจ่ายปัจจัยสี่
.....พัชราภรณ์ อริยะภัคภิญโญ
20 ส.ค. 2554

.....พัชราภรณ์ อริยะภัคภิญโญ
ไม่มีใครปฏิเสธได้ว่า อาหาร ยารักษาโรค เครื่องนุ่งห่ม และที่อยู่อาศัย เป็นความต้องการพื้นฐานของมนุษย์ แต่ค่าใช้จ่ายสำหรับปัจจัยสี่นี้เป็นค่าใช้จ่ายหลักที่คุณต้องเสียไปไม่น้อยกว่า 70% ของเงินที่คุณได้รับในแต่ละเดือน 
เมื่อมันเป็นค่าใช้จ่ายหมวดหลักขนาดนี้ คุณควรต้องมีมาตรการที่ดีพอในการควบคุมค่าใช้จ่ายให้มีประสิทธิภาพมากที่สุด 
10 วิธีง่ายๆ ที่สามารถควบคุมค่าใช้จ่ายปัจจัยสี่
รับประทานอาหารในบ้าน : ข้อดีของการรับประทานอาหารในบ้านคือช่วยประหยัดเวลา และได้ทำอาหารรับประทานเองโดยมีคุณภาพที่ควบคุมได้ วิธีนี้ดีและประหยัดกว่าการรับประทานอาหารนอกบ้าน และยังได้ใช้เวลาใกล้ชิดกับสมาชิกในครอบครัวอีกด้วย แต่หากคุณชอบรับประทานอาหารที่ร้านอาหารเกือบจะทุกมื้อ ก็ขอแนะนำให้เปิดร้านอาหารขายคนอื่นไปด้วยเลยจะดีกว่า
ซื้อของแพ็กประหยัด : การเลือกซื้อสินค้าแบบแพ็กประหยัด หรือการซื้อแบบยกโหลจะช่วยลดต้นทุนของสินค้าได้ ทั้งนี้ ขอแนะนำให้เลือกซื้อของใช้พื้นฐานที่จำเป็นในชีวิตประจำวันและไม่เสียง่าย และหากเป็นอาหารสดก็ต้องกะปริมาณที่เหมาะสมกับการบริโภคในครอบครัว ต้องระวังไว้ว่าแพ็กประหยัดนั้นอาจมีปริมาณมากเกินกว่าที่จะบริโภคได้หมดก่อนของในแพ็กจะหมดอายุ
สิทธิพิเศษของสมาชิก : ห้างสรรพสินค้าส่วนใหญ่จะจัดรายการพิเศษสำหรับสมาชิกเพื่อให้ซื้อของในราคาที่ถูกกว่า และอาจมีการให้สะสมคะแนนเพื่อแลกรับของรางวัลอีกด้วย ถ้าคุณไม่พลาดสิทธิการเป็นสมาชิกของห้างสรรพสินค้าต่างๆ คุณก็จะได้รับข่าวสารที่ทางร้านค้าจัดส่งให้ ทำให้ไม่พลาดโอกาสที่จะได้ซื้อของในราคาที่ถูกลง 
การลดราคาอาหารสำหรับของที่ใกล้หมดอายุ : ช่วงเวลาใกล้ปิดห้างสรรพสินค้าต่างๆ ในแต่ละวัน ห้างจะนำอาหารสดมาขายลดราคา นี่คือโอกาสทองที่คุณจะได้ซื้ออาหารในราคาที่ต่ำลง ซึ่งขอแนะนำให้คุณเลือกซื้อเป็นอาหารสดและนำมาแช่แข็งไว้ จะคุ้มค่ากว่าการซื้ออาหารสำเร็จรูป
ชำระด้วยบัตรเครดิต : หากคุณสามารถจ่ายชำระคืนทั้งหมดโดยไม่ต้องผ่อนจ่ายก็ขอแนะนำให้ใช้บัตรเครดิตเพื่อสะสมแต้มและเพื่อชะลอเงินสดของคุณไว้ในบัญชีเงินฝากออมทรัพย์ หรือไว้ในกองทุนตราสารหนี้ที่เบิกถอนได้ทุกวัน เรียกว่าให้เงินทำงานผ่านกองทุนรวม ซึ่งเงินของเราจะทำงานให้โดยมีดอกผลไปอีกไม่ต่ำกว่า 1 เดือน เรียกว่าได้สองต่อ แต่ถ้าคุณมีพฤติกรรมสุ่มเสี่ยงที่จะใช้เงินเกินตัวก็ขอให้หลีกเลี่ยงการใช้บัตรเครดิต เพราะหากคุณไม่สามารถจ่ายค่าบัตรเครดิตได้ทั้งหมดตามจำนวนเงินที่จ่ายไปเมื่อเขาเรียกเก็บ คุณจะต้องจ่ายผ่อนชำระด้วยอัตราดอกเบี้ยที่แพงมากเป็นอันดับ 2 รองจากหนี้นอกระบบทีเดียว
สินค้าทดแทน : หากรายการอาหารที่คุณโปรดปรานมีราคาแพง ลองเปลี่ยนมาบริโภคสิ่งที่คล้ายกันแต่ราคาถูกกว่า ซึ่งอาจมีคุณค่าทางอาหารมากกว่าของราคาแพงด้วยซ้ำ หากเสื้อผ้าแบรนด์เนมเกินกำลังที่คุณจะซื้อหา ก็ไม่ได้แปลว่าคุณจะไม่สวยไม่หล่อ เพราะคุณสามารถซื้อหาตามความจำเป็นในราคาที่ประหยัดกว่าอย่างมหาศาลในแหล่งช็อปปิ้งต่างๆ ที่ชาวต่างชาติที่มาเมืองไทยมักจะไปกัน (แม้แต่ Fund Manager จากต่างประเทศที่มาเมืองไทย หากมีเวลาเขามักจะถามทางไปจตุจักร ประตูน้ำ สยามสแควร์ ฯลฯ เพื่อซื้อของดีราคาถูก)
บัตรส่วนลด : บัตรส่วนลดของสินค้าหรือโปรแกรมพิเศษจากบัตรเครดิตในการซื้อสินค้าจะทำให้ต้นทุนการซื้อลดลง ลองตรวจสอบข้อมูลจากเว็บไซต์ของสินค้านั้นๆ จะทำให้คุณทราบข้อมูลข่าวสารดีๆ ที่จะช่วยประหยัดเงินในกระเป๋าคุณได้
จัดทำรายการสินค้า : จดรายการสินค้าที่จะต้องซื้อทุกครั้งเพื่อหลีกเลี่ยงการซื้อของแบบห้ามใจไม่อยู่จนทำให้งบประมาณบานปลาย ยิ่งเป็นการซื้อครั้งใหญ่แบบซื้อบ้าน คุณยิ่งต้องเปรียบเทียบและวางแผนล่วงหน้าให้ดี อย่าทำอะไรเกินตัวด้วยการซื้อคฤหาสน์ราคาแพงลิบในขณะที่คุณต้องทุรนทุรายหาค่าผ่อนบ้านในแต่ละเดือนอย่างน่าสงสาร
งดอาหารสำเร็จรูป อาหารกึ่งสำเร็จรูป : อาหารเตรียมเสร็จส่วนใหญ่จะมีราคาค่อนข้างสูงแต่คุณภาพต่ำ เพื่อตอบสนองผู้บริโภคที่ต้องการความรวดเร็ว (ความจริงคือขี้เกียจ) แต่อย่าลืมว่าหากเปรียบเทียบราคากับอาหารที่ซื้อมาปรุงเองคุณอาจอยากเสียเวลาเพิ่มขึ้นเล็กน้อย เพื่อประหยัดเงินในกระเป๋าของคุณ 
ผู้ซื้อที่ดีต้องเปรียบเทียบราคา : วิธีสุดท้ายที่เราแนะนำคือ คุณต้องสำรวจราคาสินค้าในแต่ละที่ เพราะต้นทุนที่ต่างกันทำให้ร้านค้าตั้งราคาขายไม่เท่ากัน ดังนั้น คนฉลาดควรทำการสำรวจราคาสินค้าก่อนซื้อ เพราะแม้กระทั่งค่ารักษาพยาบาลในเรื่องเดียวกันยังมีราคาต่างกันได้ และค่าหมอ ค่ายา ค่าโรงพยาบาล ก็เป็นรายจ่ายที่เราไม่เคยรู้ล่วงหน้าเลยว่าจะเป็นเท่าไร แถมยังต่อรองราคาไม่ได้อีกด้วย ดังนั้นโปรแกรมโปรโมชันในการรักษาพยาบาลที่มักมีมากับเครดิตการ์ดจึงเป็นเรื่องมีประโยชน์ และที่สำคัญที่สุดคือคุณต้องมีประกันสุขภาพ